Рыскулбеков Турарбек

Рыскулбеков Турарбек (6. 5. 1939-ж. туулган, Москва району, Чоң-Арык айылы) - театр жана кино актёру, Кыргыз Республикасынын театр өнөрүнүн өнүгүшүнө зор эмгек сиңирген ишмер.

Ташкендеги A. Н. Островский атындагы театр-көркөм институтун бүтүргөн (1963).

Чыгармачылык эмгек жолун 1963-ж. Нарын шаарындагы М. Рыскулов атындагы музыкалуу драма театрында актёр болуу менен баштаган.
Театрдагы алгачкы ролу - «Эңсеген менин обонум» (Ч. Айтматов, «Жамийла») спектаклинде башкы каарман Сейиттин ролу.

1963-ж. Кыргызстандын Россияга өз ыктыяры менен кошулганынын 100 жылдыгына арналган салтанатта көрсөтүлүп, театр сүйүүчүлөр тарабынан жогору бааланган.

Театрдагы комсомолдук жана партиялык уюмдарын көп жылдары жетектеген.
Нарын музыкалуу драма театрында аде генде директордун орун басары (1971-72), кийинчерээк (1972-80) директору болуп иштеген.
Ал бюджеттин чектелүү болгонуна карабастан театрдын финансы абалын коллективди гастролдорго чыгарып толуктап турган.
Ошондуктан Нарын театрын «Дөңгөлөктүн үстүндөгү театр» деп айтышкан.
Ал жетекчи болуп иштеп турганда Нарын музыкалуу драма театры көптөгөн ийгиликтерге жетишкен.
Улуттук чыгармалардан тышкары, көп улуттуу советтик жана дүйнөлүк классикалык чыгармалар да үзгүлтүксүз коюлуп турган.
Анын демилгеси менен 1977-ж. Нарын шаарында бардык шарттары менен 600 орундуу жаңы театр курулган.
1980-ж. Бишкектеги республикалык актёрлор үйүнө директор, кийинчерээк Кыргыз Республикасынын театр ишмерлер союзунун төрагасынын 1-орун басарлыгына шайланат (1980-1992).

Белгилүү драматург Т. Абдымомуновдун шакирти (аны менен 10 жылдай иштешкен).
Анын ойногон белгилүү ролдору: Кемел (Ч. Айтматов, «Кызыл жоолук жалжалым»), Кайрат (казак драматургу А. Тажибаев, «Портрет»), Акийгет (башкыр драматургу М. Карим, «Ай тутулган түндө»), Эдил (К. Жантөшев, «Курманбек»), Максүт (Ж. Турусбеков, «Ажал ордуна»), Йразан (хакас драматургу Килчичаков, «Аюу колот»), Шыйкымбай ( М. Тойбаев, «Атанын баласы»), Садыркул (Т. Абдымомунов, «Атабектин кызы») ж. б.
Улуттук театр өнөрүнө кошкон салымдары үчүн Кыргыз ССР Жогорку Советинин Ардак грамотасы, «Эмгектеги артыкчылыгы үчүн» медалдары менен сыйланган.
Жаныш уруусунан.

Жубайы А бдырахманова Гүлчач ((улуту казак), 1939-ж.
туулган, Аламүдүн району, Бирлик кыштагы) - эмгек сиңирген артист (1979).
Ташкендеги A. Н. Островский атындагы театр өнөрү институтун бүтүргөн (1963).
Чыгармачылык жолун Муратбек Рыскулов атындагы музыкалуу драма театрынан баштап, ал жерде бир нече жыл эмгектенген.

Учурда ардактуу эс алууда.
Жаныш уруусунан.

 Колдонулган адабияттар 
Суусамыр: Энциклопедия /Башкы ред. Ү. Асанов. - Б.: Энцик. борбору, 2010. - 312 б., илл. ISBN 978-9967-14-076-9

Категория:Суусамыр району
Категория:Инсандар